Beurtkrag verder afgeskaal  Foto bloot ter illustrasie. (Foto: Unsplash) Bykomende beurtkragverligting wag hierdie naweek op Suid-Afrikaners, wat die afgelope week met fase 4-beurtkrag moes klaarkom. Hoewel fase 4-beurtkrag nog Vrydag en Saterdag van 16:00 tot 05:00 sal geld, sal Eskom die beurtkragfase Saterdag deur die dag na fase 3 verlaag. Van Sondagoggend sal fase 2 geld. Dit is nog onseker wat die vooruitsigte vir volgende week is en Eskom sal Sondag meer inligting hieroor bekendmaak. Eskom het Maandag gesê hy verwag dat 14 kragopwekkers die afgelope week tot die kragnetwerk gevoeg sal word, wat sal help om druk op die stelsel te verlig. Eskom het vroeër vandeesmaand ŉ bykomende 50 miljoen liter diesel aangeskaf, wat spaarsamig gebruik word om die opgaardamme se watervlakke te bestuur en beurtkrag deur die dag te beperk. Saam lewer hierdie noodopwekkers 5 700 MW se kapasiteit.